Broj: 711-I-1854-P-395-18/19-04-12

Zagreb, 11. listopada 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13 i 57/15, u daljnjem tekstu: ZSSI), **u predmetu dužnosnika Marija Repušića, općinskog načelnika Općine Runovići,** na 65. sjednici, održanoj 11. listopada 2019., donosi sljedeću:

**ODLUKU**

1. **Propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva VRLJIKA d.o.o. iz Runovića na povjerenika, u razdoblju od stupanja na dužnost 25. svibnja 2017. do dana donošenja ove Odluke, Mario Repušić počinio je povredu članka 16. stavka 1. ZSSI-a.**
2. **Za povredu ZSSI-a opisanu pod točkom II. ove izreke dužnosniku Mariju Repušiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne naknade u iznosu od 3.000,00 kn, koja će se izvršiti u 3 jednaka uzastopna mjesečna obroka, svaki u pojedinačnom iznosu od 1.000,00 kn.**
3. **Nalaže se dužnosniku Mariju Repušiću da u roku od 60 dana od dana primitka ove Odluke razriješi situaciju povrede odredbe ZSSI-a opisanu u točki II. ove izreke, a u protivnom će Povjerenstvo protiv dužnosnika pokrenuti novi postupak sukoba interesa.**

Obrazloženje

Povjerenstvo je na 32. sjednici, održanoj 21. prosinca 2018.g. pokrenulo postupak za odlučivanje o sukobu interesa protiv dužnosnika Marija Repušića, zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva VRLJIKA d.o.o. na povjerenika.

U svom očitovanju zaprimljenom u ulaznim knjigama Povjerenstva pod brojem 711-U-559-P395-18/19-03-5 29. siječnja 2019. dužnosnik je naveo kako je predmetno izvješće o imovinskom stanju krivo ispunio, na način da je popunio rubrike „Podatci o poslovnom udjelu, dionicama ili vrijednosnim papirima“ i „Podatci o poslovima koje je dužnosnik obavljao 12 mjeseci prije stupanja na dužnost“, navodeći u njima trgovačko društvo Vrljika d.o.o. Navodi da je stupanjem na dužnost upravljačka prava prenio na djelatnicu Mariju Repušić te kao dokaz dostavlja rješenje Trgovačkog suda u Splitu od 27. svibnja 2017. Napominje i da Općina Runovići s trgovačkim društvom Vrljika d.o.o. od njegova stupanja na dužnost nije stupala u poslovne odnose.

Nastavno na očitovanje dužnosnika, Povjerenstvo je, uputivši dužnosnika da dostavljena isprava Trgovačkog suda u Splitu ne predstavlja ispravu o prijenosu upravljačkih prava, zatražilo od dužnosnika da dostavi ugovor iz kojeg bi bilo vidljivo da je prenio upravljačka prava na temelju udjela u vlasništvu (temeljnom kapitalu) trgovačkog društva VRLJIKA d.o.o. na povjerenika. Na traženje Povjerenstva, dužnosnik je dostavio već dostavljeno rješenje Trgovačkog suda u Splitu.

Uvidom u rješenje Trgovačkog suda u Splitu poslovni broj: Tt-17/5718/2 od 6. lipnja 2017. vidljivo je da je u sudskom registru upisana promjena člana uprave trgovačkog društva Vrljika d.o.o. Iz istog rješenja vidljivo je da je dužnosnik Mario Repušić do 27. svibnja 2017. bio upisan kao član uprave i direktor društva, dok je od istog datuma kao član uprave koji zastupa društvo pojedinačno i samostalno upisana …………………...

Povjerenstvo je u postupku redovite provjere podataka iz izvješća o imovinskom stanju dužnosnika Marija Repušića steklo saznanja kako imenovani dužnosnik nakon stupanja na javnu dužnost nije izvršio obvezu prijenosa upravljačkih prava na temelju udjela u vlasništvu (temeljnom kapitalu) trgovačkog društva VRLJIKA d.o.o. na povjerenika.

Uvidom u Registar dužnosnika kojeg vodi Povjerenstvo utvrđeno je kako je dužnosnik Mario Repušić stupio na dužnost općinskog načelnika Općine Runovići 25. svibnja 2017. g.

Povjerenstvo je uvidom u izvješće o imovinskom stanju dužnosnika Marija Repušića, koje je dužnosnik dostavio povodom ispravka podataka 22. rujna 2017. g., naveo kako je 100 % vlasnik udjela u trgovačkom društvu VRLJIKA d.o.o., za koje nije izvršen prijenos upravljačkih prava na povjerenika.

Uvidom u podatke nadležnog sudskog registra Trgovačkog suda u Splitu, Povjerenstvo je utvrdilo kako je pod matičnim brojem subjekta: 060094061, OIB: 49537448932, upisano trgovačko društvo VRLJIKA d.o.o. Kao jedini osnivač navedenog trgovačkog društva upisan je dužnosnik Mario Repušić, koji je obavljao funkciju direktora i bio je ovlašten zastupati trgovačko društvo pojedinačno i samostalno do 27. svibnja 2017. g.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Pritom se napominje da sukladno članku 422. stavku 1. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 152/11, 111/12, 144/12, 68/13 i 110/15) upravu društva s ograničenom odgovornošću čini jedan ili više direktora.

Stoga dužnosnici, na temelju članka 14. stavka 1. u vezi s člankom 20. stavkom 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora kao niti člana nadzornog odbora.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Sukladno istoj zakonskoj odredbi, ta osoba, odnosno posebno tijelo (povjerenik) djeluje glede ostvarivanja članskih prava i udjela u društvu u svoje ime, a za račun dužnosnika.

Vezano na odredbu članka 4. stavka 5. ZSSI-a, povjerenik ne može biti netko od članova obitelji dužnosnika niti druge osobe koje se osnovano mogu smatrati interesno povezane s dužnosnikom.

Potrebno je ukazati na razliku između upravljačke funkcije odnosno poslova upravljanja u trgovačkom društvu i upravljačkih prava, zbog čega postoje dvije različite stipulacije ograničenja odnosno zabrana u članku 14. i članku 16. ZSSI-a.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana je striktno i beziznimno i neovisno o vlasničkoj strukturi trgovačkog društva, dakle neovisno o tome je li u dužnosnik osobno imatelj udjela u temeljnom kapitalu vlasništvu konkretnog trgovačkog društva. S druge strane obveza prijenosa upravljačkih prava iz članka 16. stavka 1. ZSSI-a odnosi se na obvezu dužnosnika da prenese na povjerenika one ovlasti i prava, koja kao osnivač/član odnosno dioničar ima u skupštini toga trgovačkog društva.

Potrebno je napomenuti da se na dužnosnike koji dužnost obnašaju volonterski ne primjenjuje zabrana istovremenog obavljanja drugih poslova kao stalnog i redovitog zanimanja, propisana člankom 13. stavkom 2. ZSSI-a. Međutim, zabrana istovremenog obnašanja dužnosti i članstva u upravi trgovačkog društva iz članka 14. stavka 1. ZSSI-a primjenjuje se neovisno o tome obnaša li pojedini dužnosnik dužnost profesionalno (uz primanje plaće) ili volonterski i primaju li pritom volontersku naknadu ili ne. Isto tako, odredbe članka 16. ZSSI-a primjenjuju se neovisno o tome obnaša li dužnosnik dužnost profesionalno ili volonterski.

Na temelju članka 6. stavka 4. ZSSI-a, nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Slijedom navedenog, iz prikupljenih podataka i dokumentacije Povjerenstvo je utvrdilo kako je dužnosnik Mario Repušić nakon stupanja na javnu dužnost općinskog načelnika Općine Runovići 25. svibnja 2017. propustio prenijeti upravljačka prava na temelju udjela u vlasništvu (temeljnom kapitalu) trgovačkog društva VRLJIKA d.o.o.

Slijedom navedenog, Povjerenstvo je u točki I. izreke utvrdilo povrede odredbe članka članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima je članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da dužnosnik povredu nakon zaprimanja odluke o pokretanju postupka u vremenskom razdoblju od 2017. godine do dana donošenja ove Odluke nije otklonio.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je uzelo u obzir okolnost da dužnosnik prvi puta obnaša javnu dužnost na temelju koje je obveznik odredaba ZSSI-a. Kao okolnost koja ukazuje na veću težinu povrede i razlog zbog kojeg se ne izriče minimalna zakonom zapriječena kazna Povjerenstvo je cijenilo da dužnosnik čini utvrđene povrede u razdoblju duljem od dvije godine.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće u ukupnom iznosu od 3.000,00 kn, koja će trajati 3 mjeseca, a izvršit će se u 3 jednaka uzastopna mjesečna obroka, svaki u pojedinačnom iznosu od 1.000,00 kn. Stoga je Povjerenstvo donijelo odluku kao u točki II. izreke.

S obzirom da je u postupku utvrđeno da dužnosnik u vrijeme donošenja ove Odluke još nije na povjerenika prenio upravljačka prava na temelju poslovnog udjela u predmetnom trgovačkom društvu, Povjerenstvo je u točki III. izreke naložilo  dužnosniku da u roku od 60 dana od dana primitka ove odluke razriješi situaciju kojom čini utvrđenu povredu članka 16. stavka 1. ZSSI-a, pod prijetnjom pokretanja novog postupka.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Mario Repušić, elektroničkom dostavom
2. Objava na internetskoj stranici Povjerenstva
3. Pismohrana